text: Hun er ikke alene
  16 november 2013 kl. 11.58
  Anne-Sofie Velin fik åbnet øjnene for, at hun ikke var alene, da hun blev skaldet som bivirkning af en forebyggende kemo-behandling.
  Sammen med 19 andre skaldede kvinder med brystkræft deltog hun iført modetøj i en catwalk, og det kom der en film og 50 fotografier ud af.
  I denne weekend vises filmen og billederne på Vejlevej 21 i Hedensted.
  - Skaldet er smukt, hedder udstillingen, der med en entre på 100 kroner skal give penge til Dansk Center for Translationel Brystkræftforskning (DCTB).
  Anne-Sofie Velin meldte sig til catwalken i en trist periode af sit liv.
  - Det hele gik op i medicin, kemo, skaldethed og frygt, husker hun.
  Hun gik selv rundt med en hue.
  - Mine børn var flove over mig, men catwalken var en øjenåbner. De opdagede, at mange mødre havde det som jeg. Jeg opdagede også, at jeg ikke var alene, fortæller hun.
  Hver niende kvinde får konstateret brystkræft.
  
  Se filmen her:
  